ရေသည်ပြဇာတ်

မေးခွန်း: ရေသည်ပြဇာတ်မှ သရုပ်ဖော်အဖွဲ့ကောင်းများကို လေ့လာတင်ပြပါ။
အဖြေ: ဦးပုညသည် ဘုရားဟောဂင်္ဂါမာလဇာတ်တော်ကို အခြေခံ၍ ရေသည်ပြဇာတ်ကို ဖန်တီးရေးသားထားရာ
ဇာတ်တော်ကို အပြည်အစုံမယူဘဲ တစ်နေ့တာကာလအဖြစ်အပျက်ကို ပေါ်လွင်ရုံမျှ ဇာတ်လမ်း၊ ဇာတ်ဆောင်၊
ကာလဒေသနောက်ခံတို့ဖြင့် ပုံဖော်ကာ သရုပ်ဖော်ရေးဖွဲ့ထားသည်။ ထိုသို့ရေးဖွဲ့ရာတွင် ပြဇာတ်အင်္ဂါရပ်များဖြစ်သော
ဇာတ်ဆောင်အချင်းချင်း အပြန်အလှန်ပြောစကားများ၊ တစ်ကိုယ်တည်းပြောစကားတို့ကို ပြောင်မြောက်သော
အသုံးအနှုန်းတို့ဖြင့် ရေးဖွဲ့ထားရာ သရုပ်ဖော်အဖွဲ့ကောင်းများကြောင့် ဇာတ်ဆောင်ကို သရုပ်ပေါ်အောင်
ရေးဖွဲ့နိုင်ပေသည်။



ဦးပုညသည် ဇာတ်ဆောင်တို့၏ စရိုက်သဘာဝကို သရုပ်ဖော်ရာတွင် အလွန်ပီပြင်ပြီး ဇာတ်ဆောင်စရိုက်နှင့်
ကိုက်ညီအောင် ရေးဖွဲ့ထားနိုင်ကြောင်း၊ ရေသည်ယောက်ျားတစ်ကိုယ်တည်း ညည်းညူပြောဆိုသောစကားအရ
သိနိုင်ပါသည်။ “ငွေနှယ်ကြေးနှယ်၊ ဘဟာနွယ်များကို၊ ကွယ်လေငဲ့ ပိတ်ပိတ်ပျောက်၊ အမွဲတကာထွတ်ခေါင်၊
ဖွတ်မင်းနောင်”ဟူ၍ “ဖွတ်မင်း၏အစ်ကိုခေါ်ရလောက်အောင် ဆင်းရဲမွဲတေသူ”ဟူသော ပြောင်မြောက်သော
စကားသုံးဖြင့် ဇာတ်ဆောင်စရိုက်ကို သရုပ်ဖော်ထားပါသည်။ မွဲသည့်နေရာတွင် “ပြာတောင်ကြီးပေါက်ကရော”
ဟူ၍ အတိသယဝုတ္တိအလင်္ကာမြောက်စွာ သရုပ်ဖော် ရေးဖွဲ့ထားပေသည်။
ရေသည်မိန်းမဆင်းရဲကြောင်း သရုပ်ဖော်ရာတွင်လည်း “လည်ချောင်းကိုမြေလှန် ဂလုံဆန်အောင်၊ စုံကန်လို့
မျှောရတယ်”ဟူ၍ ဆန်ကြမ်းထမင်းကို ချွဲကျိသောပီလောဟင်းရေဖြင့် ခြေစုံကန်ပြီး အတင်းမြိုချရကြောင်း
“ဂလုံ”ဟူသော မြည်သံကိုပါ ထည်သွင်းဖွဲ့ဆိုထားသဖြင့် မြည်သံစွဲ အလင်္ကာဖြင့် သရုပ်ဖော်ထားပေသည်။
မိမိ၏ဘဝပေးကံသည် အလွန်ညံ့ဖျင်းကြောင်း "ကောလိုက်တဲ့ကံ”ဟူ၍ ကံကိုပင် အပြစ်တင်ထားကာ
ဆင်းရဲလွန်းသောခရသည်မ၏ စိတ်စရိုက်ကိုလည်း သရုပ်ဖော်ရေးဖွဲ့ထားပါသည်။

“ဆံထုံးတော်ကြီး တမာသီး”ဟူသောအဖွဲ့ဖြင့်လည်း ရေသည်မ၏ ဆံထုံးသေးငယ်လှပုံကို ဟာသမြောက်စွာ
သရုပ်ဖော်ရေးဖွဲ့ထားသည့်အဖွဲ့အဖြစ်လည်း တွေ့ရပါသည်။ “လူမြင်သမျှ စိတ်ပျက်အောင်လှပါတဲ့ မရေသယ်”ဟူသော
ရေသည်မအား ရေသည်ယောက်ျားခေါ်လိုက်သည့် အာလုပ်စကားအရ ရေသည်မ၏ ဆင်းရဲလွန်းလှသောစရိုက်ကို
ပေါ်လွင်စေသော သရုပ်ဖော်အဖွဲ့ဖြစ်ပြီး၊ ရေသည်မသည် အပျိုကြီးဖြစ်၍ ပူပင်နေရကြောင်းကို “ရွက်အုပ်သီးပူ’”
ဟူသောအဖွဲ့သည် ကြိတ်၍ပူပင်နေရသော ရေသည်မ၏စိတ်ခံစားချက်ကိုလည်း သရုပ်ဖော်ထားသောအဖွဲ့ ဖြစ်ပါသည်။
ရေသည်ယောက်ျားနှင့် ရေသည်မိန်းမတို့ ငွေထုပ်ချင်းလည်းတူ၊ လူရွယ်ချင်းလည်းမျှသဖြင့် အတူတကွ
ပေါင်းသင်းလက်ထပ်ရန် ကမ်းလှမ်းလိုက်သော ရေသည်ယောက်ျား၏ပြောစကားအရ “ငွေထုပ်ချင်းတူ၊ လူရွယ်ချင်းမျှ၊
အလှချင်းနတ်ဖက်၊ တိုင်း၍ရက်တဲ့ ပက္ကလာ၊ မိုးရွာသည်နှင့်အခန့်သင့်၊ အခွင့်ဆီဆိုင်၊ အတိုင်အလှဲ့၊ အစပ်ဖြင့်တဲ့လှပေါ့၊
ဂျင်ပဲချင်းပေါက်ကြစို့”ဟူသောအဖွဲ့မှာ ရေသည်ယောက်ျား၏ မေတ္တာစိတ်နှင့် ချက်ချင်းဆုံးဖြတ်တတ်သော
စိတ်စရိုက်တို့ကို သရုပ်ပေါ်စေသည့် သရုပ်ဖော်အဖွဲ့ ဖြစ်ပါသည်။

ရေသည်ယောက်ျားနှင့် ဥဒယမင်းကြီးတွေ့ဆုံရာ ရေသည်ယောက်ျား၏အဖြစ်ကို သိရှိ၍ သနားကရုဏာ
ကြီးစွာဖြစ်ပြီး ငွေတစ်ပဲမှ ငွေတစ်ကုဋေအထိတိုး၍ပေးပါသော်လည်း မိမိငွေလေးရွေးကို သွားယူမည်ဖြစ်ကြောင်းကို
“ရေကြည်ရောင်းခ၊ အဖိုးရတဲ့၊ ငွေစလေးရွေး၊ မြို့ရိုးကြားမှာ၊ သူနေရှာတဲ့၊ ဟိုဟာကလေးကို လည်း၊
ပြေး၍ယူချင်လှပါသေးသည်”ဟူသောအဖွဲ့အရ ပင်ပန်းဆင်းရဲစွာ ရှာဖွေစုဆောင်းထားသော ငွေကို
မြတ်နိုးတွယ်တာကြသည်မှာ လူ့သဘ.ပဖြစ်ကြောင်း ရေးဖွဲ့ထားသည့်လူ့သဘာဝ သရုပ်ဖော်အဖွဲ့ ဖြစ်ပါသည်။
ဥဒယမင်းကြီးနှင့် ရေသည်ယောက်ျားအိမ်ရှေ့မင်းတို့ ဥယျာဉ်တော်ထွက်ခန်း၌ အိမ်ရှေ့မင်းက
ဥဒယမင်းကြီးအားသတ်ရန် ကြံစည်ရာတွင် “မင်ပိတုန်းရောင်၊ မြကေသျှောင်ကို၊ မြဲအောင်ခိုင်ခိုင်၊
ကျပ်ကျပ်ကြီးကိုင်လို့မို့၊ လည်တိုင်ကိုဆတ်ဆတ်၊ သန်လျက်နှင့်ဖြတ်ရလျှင်၊ ပတ်တိတ်လို့ပိန်း၊ တစ်ဖက်ရန်
ငြိမ်းရောပ”... ဟူသောအဖွဲ့မှာ လောဘတက်နေသောအိမ်ရှေ့မင်း၏ စိတ်စရိုက်ကို သရုပ်ဖော်ထားသော အဖွဲ့ဖြစ်ရာ
လောဘ၏ကြောက်စရာကောင်းပုံကို ဖော်ညွှန်းနေသော သရုပ်ဖော်အဖွဲ့ ဖြစ်ပါသည်။

အိမ်ရှေ့မင်းက မိမိ၏အမှားကိုသိ၍ ဥဒယမင်းကြီးအား တောင်းပန်ကာ တောထွက်ရန် ခွင့်ပန်စဉ်
ဥဒယမင်းကြီးက “ကျေးဇူးသခင်၊ ငါဘုရင်ကို၊ လုလင်မပြစ်မှားသင့်ဘူး၊ သူတစ်ထူးက ပျံ့ပျူးသာညောင်း၊
လို၍တောင်းလျှင်၊ ဦးခေါင်းတော်မြတ်၊ ပြည့်ဥက္ကဌကို၊ ဖြတ်၍ဧကန် ငါလှူမည်”… ဟူသောအဖွဲ့မှာ ဥဒယမင်းကြီး၏
ဘုရားလောင်းစိတ်ဓာတ်၊ သူတော်ကောင်းစိတ်ဓာတ်ကို ဖော်ပြနေသော စိတ်ဓာတ် သရုပ်ဖော်အဖွဲ့ကောင်း ဖြစ်ပါသည်။



အိမ်ရှေ့မင်းက ဥဒယမင်းကြီးအား တောင်းပန်ပြီး တောထွက်ရန် ခွင့်ပန်လိုက်စဉ် ဥဒယမင်းကြီးက
စိတ်မဆိုးဘဲ “သာဓု သာဓု မြတ်သောဆုနှင့် ယခုပြည်စုံ ၊ တရားလျှံ၍၊ ပွားထုံ ဘာဝနာ၊ ကိုယ်စိတ်ဝမ်း
လွန်ချမ်းသာလျက်၊ မှန်းရာတိုင်းပေါက်ပါစေ".. ဟူ၍ ဆုပေးလိုက်သည့် ဥဒယမင်းကြီး၏ စိတ်ထားဖြူစင်သော
သူတော်ကောင်းစိတ်ဓာတ်ကို သရုပ်ဖော်သည့်အဖွဲ့ ဖြစ်ပါသည်။

ရေသည်အိမ်ရှေ့မင်းက တောထွက်၍ တရားအားထုတ်ရန် ရေသည်မိဖုရားအားပြောဆိုလိုက်ရာ “ရွှေလိပ်ပြာ
သေခါမှခွဲမယ်လို့၊ စွဲမိတဲ့သခင် လေနွဲ့မည်စိုး၊ ရွှေသည်းမှာပျိုးပါတဲ့၊ မညှိုးပင်ကို ရှင်ကွဲ ဘယ်နှယ်၊ မသေဘဲနှင့်
ခွဲရမယ်”ဟူသော “ဆိုးအတူ ကောင်းဖက်” မြန်မာအမျိုးသမီးကောင်းတို့၏ အိမ်ထောင်ရေးခံယူချက်ကို ဖော်ပြပြီး
အိမ်ရှေ့မိဖုရားဖြစ်သည်မှာ တစ်ရက်တောင်မပြည်သေး၊ မင်းစည်းစိမ် မခံစားရသေးမီ တောသို့လိုက်သွားရမည်
စွန့်လွှတ်စွန့်စားရဲသည့် ရေသည်အိမ်ရှေ့မိဖုရား၏ စိတ်ဓာတ်ကို သရုပ်ဖော်ပြသော အဖွဲ့ကောင်းဖြစ်ပါသည်။

“ဘုန်းကြွယ်ရွှေကိုယ်၊ မြိုင်ဦးမှာခိုခဲ့ လျှင်၊ ငြိုငြင်နွမ်းညစ်၊ မျက်စိသူငယ်၊ သူတိုင်းလယ်မှာ၊
မယ်နေရစ်ပါဘူး”ဟူသော အိမ်ရှေ့မိဖုရား၏ ပြောစကားအရ အိမ်ရှေ့မင်းကြောင့် အိမ်ရှေ့မိဖုရားဖြစ်ရသည့်
မိမိမှာ အိမ်ရှေ့မင်းမရှိသည့်အခါ မျက်စိသူငယ်၊ နားသူငယ်နှင့် အနေတော်ကပ်တော့မည့် လူ့သဘာဝကိုလည်း
သရုပ်ဖော်ထားသည့် လူ့သဘာဝသရုပ်ဖော်အဖွဲ့ကောင်း ဖြစ်ပါသည်။
အချုပ်ဆိုရသော် ဦးပုညသည် သူ၏ပြဇာတ်များကို ဇာတ်လမ်းဇာတ်ကွက်ဆန်းကြယ်အောင် ဖန်တီးရုံသာမက
ဇာတ်ဆောင်တို့ကိုလည်း လူ့သဘာဝ လူ့စရိုက်ပီပြင်အောင် သရုပ်ဖော်နိုင်သည့် ဂုဏ်တို့ကြောင့် ယခုခေတ်ပညာရှိများက
ဦးပုညကို အင်္ဂလိပ်စာရေးဆရာကြီး ရှိတ်စပီးယားနှင့် ခိုင်းနှိုင်းလေ့ရှိကြသည်မှာ ဦးပုည၏ သရုပ်ဖော်အဖွဲ့ကောင်း
များကြောင့်ဟု ဆိုနိုင်ပါသည်။